歲莫有懷存沒次舊韻柬德裕安民
作者：周孚
朝代：宋

paragraphs: 歲莫忽不樂，哦詩憶同裳。
百憂從中來，孰謂酒可忘。
昔我二三友，芳蘭閟孤香。
悠悠十載間，屈指略喪亡。
搴花欲誰遺，悵然結中腸。
二子後來秀，雙鳳鳴朝陽。
胡不相暖熱，矧我病在床。
只應鵬與鷃，飛舞不並行。
春圃可擷秀，曉陂可墾荒。
會將兩芒屨，同踐林下霜。